פביאן מנדון

**פביאן מנדון** (בצרפתית: **Fabien André Hervé Mandon**; נולד ב-19 באוקטובר 1969) הוא קצין בחיל האוויר והחלל הצרפתי בדרגת גנרל ארמייה אווירית, המכהן כיום כראש מטה הכוחות המזוינים הצרפתיים מאז 1 בספטמבר 2025.

## ביוגרפיה
מנדון נולד במונמורנסי שבמחוז ואל ד'אואז. בנעוריו שיחק בקבוצת הנוער של מועדון הכדורגל אולימפיק ליון. בשנת 1990 התקבל לבית הספר לחיל האוויר והחלל (École de l'air et de l'espace) כחלק ממחזור "לייטננט פוזננקי". ב-1 באוגוסט 1993 הוסמך כקצין בדרגת סגן משנה, ובשנת 1994 השלים את הכשרתו כטייס קרב.

עם קידומו לדרגת קומנדנט בשנת 2001, עבר מנדון לפריז ושימש כיועץ בתחום התעופה והחלל במסגרת המשלחת לעניינים אסטרטגיים (DAS). בשנת 2004 השלים את לימודיו במכללה למלחמה של הכוחות המזוינים הספרדיים (ESFAS) במדריד.

בשנת 2005, לאחר קידומו לדרגת לוטננט-קולונל, הוצב בבסיס חיל האוויר נאנסי-אושה בטייסת 2/3 "שמפיין", המצוידת במטוסי מיראז' 2000D. הוא פיקד על הטייסת במשך שלוש שנים, במהלכן השתתף במבצעים באפגניסטן בשנת 2006, ובשנת 2007 הקים את פריסת מטוסי הקרב הצרפתיים הראשונה בבסיס קנדהר. בשנת 2008 הצטרף לאגף התכנון במטה חיל האוויר וקודם לדרגת קולונל ב-2009. בקיץ 2011, במהלך מבצע "Unified Protector" בלוב, שימש כסגן לאסטרטגיה אווירית במפקדת נאט"ו.

בשנת 2012 מונה למפקד בסיס חיל האוויר 702 באבורד, המשמש כבסיס בעל חשיבות למערך הגרעיני, וכן פיקד על בסיס ההגנה של בורז'-אבורד. לאחר תקופת לימודים במוסדות להשכלה ביטחונית גבוהה (CHEM ו-IHEDN), הצטרף בשנת 2015 לאגף ליחסים בינלאומיים ואסטרטגיה (DGRIS). בתפקיד זה היה אחראי על הקשרים הבינלאומיים של משרד הכוחות המזוינים עם צפון אמריקה, אירופה ורוסיה, וכן על גיבוש עמדותיה של צרפת בנאט"ו, באיחוד האירופי ובאו"ם.

בשנת 2005, לאחר קידומו לדרגת לוטננט-קולונל, הוצב בבסיס חיל האוויר נאנסי-אושה בטייסת 2/3 "שמפיין", המצוידת במטוסי מיראז' 2000D. הוא פיקד על הטייסת במשך שלוש שנים, במהלכן השתתף במבצעים באפגניסטן בשנת 2006, ובשנת 2007 הקים את פריסת מטוסי הקרב הצרפתיים הראשונה בבסיס קנדהאר. בשנת 2008 הצטרף לאגף התכנון במטה חיל האוויר וקודם לדרגת קולונל ב-2009. בקיץ 2011, במהלך מבצע "Unified Protector" בלוב, שימש כסגן לאסטרטגיה אווירית במפקדת נאט"ו.

בשנת 2012 מונה למפקד בסיס חיל האוויר 702 באבורד, המשמש כבסיס בעל חשיבות למערך הגרעיני, וכן פיקד על בסיס ההגנה של בורז'-אבורד. לאחר תקופת לימודים במוסדות להשכלה ביטחונית גבוהה (CHEM ו-IHEDN), הצטרף בשנת 2015 לאגף ליחסים בינלאומיים ואסטרטגיה (DGRIS). בתפקיד זה היה אחראי על הקשרים הבינלאומיים של משרד ההגנה עם צפון אמריקה, אירופה ורוסיה, וכן על גיבוש עמדותיה של צרפת בנאט"ו, באיחוד האירופי ובאו"ם.

ביולי 2017 מונה מנדון לעוזר לענייני חיל האוויר של ראש המטה הצבאי של נשיא הרפובליקה, ובשנת 2018 קודם לדרגת גנרל בריגדה אווירית. בספטמבר 2019 מונה לראש חטיבת "לכידות יכולתית" במטה הכללי, שם הופקד על ציוד ובניית כוח עתידי עבור הצבא הצרפתי. בספטמבר 2020, לאחר קידומו לדרגת גנרל דיוויזיה אווירית, מונה לראש הלשכה הצבאית של שר הצבאות, ושנה לאחר מכן הועלה לדרגת גנרל קורפוס אווירי. 

במאי 2023 מונה מנדון לראש המטה הצבאי המיוחד של נשיא הרפובליקה (Chef de l'état-major particulier du Président), תוך העלאתו לדרגת גנרל ארמיית האוויר.

## ראש מטה הכוחות המזוינים
ב-23 ביולי 2025 הוכרז במועצת השרים על מינויו לתפקיד הבכיר ביותר בכוחות המזוינים של צרפת ראש מטה הכוחות המזוינים (CEMA) במקומו של תיירי בורקאר, תפקיד אליו נכנס ב-1 בספטמבר 2025. עם כניסתו לתפקיד הגדיר את סדרי העדיפויות שלו: מודרניזציה של יכולות הצבא, חיזוק החוסן הלאומי והמבצעי, וייעול מבנה הפיקוד והתעשייה הביטחונית המקומית. מנדון נודע בגישתו הישירה והלוחמנית.

בנובמבר 2025, בנאום שנשא בפני קונגרס ראשי הערים קרא לחברה הצרפתית להתכונן להקרבה של בניה במלחמה וביקר את מה שכינה "חוסר רצון להילחם" אל מול האיומים הגוברים באירופה. דבריו עוררו פולמוס ציבורי רחב, כאשר מפלגות משמאל ומימין האשימו אותו בחרחור מלחמה, בעוד הממשלה התייצבה לצידו בטענה כי מוכנות צבאית ומורלית היא הדרך היחידה למנוע עימות עתידי. עקב עמדותיו אלו, זכה במגזין "ל'אקספרס" לכינוי "Général faux Bisounours" (הגנרל "דובון אכפת לי" המזויף).

## הערות שוליים

קטגוריה:גנרלים צרפתים
קטגוריה:טייסי חיל האוויר הצרפתי
קטגוריה:צרפתים שנולדו ב-1969